DA Den Europæiske Unions Tidende CE 78/328

(2004/C 78 E/0346)

SKRIFTLIG FORESPØRGSEL E-3867/03

af Richard Corbett (PSE) til Kommissionen

(16. december 2003)

Om: Undersøgelse om timeshare-kontrakter og ferieklubber

Har Kommissionen kendskab til den undersøgelse med titlen »det tabte paradis«, som det britiske »Citizens' Advice Bureau« (borgernes rådgivningskontor) har foretaget om borgernes erfaringer med timeshare-kontrakter og ferieklubber?

Er Kommissionen rede til at tage timeshare-direktivet op til fornyet behandling med henblik på at medtage køb af medlemskab i ferieklubber og brugsret til lystbåde på timeshare-basis, fjernelse af minimumskriteriet på 36 måneder i forbindelse med kontrakter, forlængelse af den minimale tænkepause til 14 dage og indførelse af et krav til alle virksomheder, der sælger eller videresælger timeshare-kontrakter, om, at de skal indregistreres i den medlemsstat, hvori de driver forretning?

Svar afgivet på Kommissionens vegne af David Byrne

(15. januar 2004)

Det britiske borgerrådgivningskontor har været så venligt at sende Kommissionen et antal eksemplarer af undersøgelsen »det tabte paradis«. Undersøgelsen er baseret på en rapport om »problemerne med produkter, der kan forveksles med timeshare i Europa: de europæiske forbrugercentres erfaringer« (The Problems of Products Resembling Timeshare in Europe; the experience of European Consumer Centres), som blev offentliggjort i november 2002 af de europæiske forbrugercentre.

Kommissionen er vidende om, at der på trods af udstedelsen af Europa-Parlamentets og Rådets direktiv 94/47/EF af 26. oktober 1994 om beskyttelse af køber i forbindelse med visse aspekter ved kontrakter om brugsret til fast ejendom på timeshare-basis (1) og medlemsstaternes efterfølgende gennemførelse deraf stadig forekommer klager fra forbrugernes side. Klagerne er sendt til Kommissionen direkte af de klagende, via Europa-Parlamentet eller af de europæiske forbrugercentre (ECC) (2) eller EEJ-nettet (European Extra Judicial Network) (3).

En rapport fra Kommissionen (4) med en beskrivelse af en række af disse problemer blev offentliggjort i 1999. Der blev deri draget visse konklusioner vedrørende mulige tilpasninger eller ændringer af direktivet. I tilslutning til denne rapport vedtog Europa-Parlamentet en beslutning (5) og Rådet konklusioner (6).

Kommissæren med ansvar for sundhed og forbrugerbeskyttelse skitserede under Europa-Parlamentets debat i juli 2002 forud for vedtagelsen af beslutningen en generel strategi til løsning af udestående problemer i timeshare-sektoren.

Med henblik på at løse de mest påtrængende problemer er der oprettet forbindelser mellem de vigtigste forbrugersammenslutninger og timeshare-virksomheder for at gøre selvreguleringen mere effektiv. Branchen er i færd med at udarbejde en adfærdskodeks for at højne standarden og opfange de urimelige og uigennemsigtige metoder, der ikke er omfattet af direktivet. Der forhandles i øjeblikket, idet der tages hensyn til forbrugernes synspunkter ved udarbejdelsen af denne kodeks.

Derudover har Kommissionen benyttet sig af de europæiske forbrugercentres erfaringer og har arbejdet sammen med de nyetablerede kontaktpunkter i EEJ-nettet og med det internationale net til håndhævelse af forbrugerbeskyttelse (International Consumer Protection Enforcement Network) (7) (ICPEN) for at løse aktuelle udestående problemer og anspore til et mere systematisk samarbejde mellem branchen og de relevante kontaktpunkter i medlemsstaterne.

Desuden vedtog Kommissionen for nylig to forslag til retsakter med det formål at beskytte forbrugernes interesser.

Først vedtog Kommissionen i juni 2003 et forslag til rammedirektiv om virksomheders urimelige handelspraksis over for forbrugerne (8). Visse urimelige markedsføringsmetoder, der ofte benyttes af useriøse virksomheder i timeshare-branchen (f.eks. metoder, der omfatter tvang), er omfattet af forslaget.

Derefter vedtog Kommissionen i juli 2003 et forslag til forordning om samarbejde mellem nationale myndigheder med ansvar for håndhævelse af lovgivning om forbrugerbeskyttelse (9). Formålet med dette forslag er at sikre et effektivt og hurtigtvirkende samarbejde mellem de nationale myndigheder med ansvar for håndhævelse af lovgivning om forbrugerbeskyttelse.

Desuden undersøger Kommissionen i øjeblikket i overensstemmelse med strategien for forbrugerpolitikken for 2002-2006 den gældende EU-lovgivning om forbrugerbeskyttelse. Denne undersøgelse vil omfatte en række direktiver, herunder direktiv 94/47/EF om timeshare. Kommissionen vil efter planen fremlægge strategien for undersøgelsen af EU-retten på forbrugerbeskyttelsesområdet i andet kvartal 2004.

(1) EFT L 280 af 29.10.1994.

(2) Hovedopgaven for ECC-nettet (eller »Euroguichets«) er at bistå de europæiske forbrugere med at opnå bedre forståelse af, hvorledes det indre marked kan virke til fordel for dem, og at give rådgivning, når de står over for et problem.

(3) Hovedopgaven for EEJ-nettet, der er et net af kontaktpunkter eller »Clearing Houses«, er at give forbrugerne oplysning om disponible alternative ordninger for tvistbilæggelse og at yde praktisk hjælp med at indgive klage via disse.

(4) SEK(1999) 1795 endelig udg.

(5) Europa-Parlamentets beslutning om opfølgning af Fællesskabets politik vedrørende beskyttelse af køber i forbindelse med brugsret til fast ejendom på timeshare-basis (Medina Ortega-betænkningen), vedtaget den 4. juli 2002 (Dok. PE 298 410).

(6) Rådets 2 255. samling den 13.4.2000 (punkt 9.2).

(7) International Consumer Protection Enforcement Network er et verdensomspændende net af nationale myndigheder, der har til formål at styrke og forbedre håndhævelsen af lovgivningen om forbrugerbeskyttelse (med undtagelse af produktsikkerhed og tilsynsregler for finansielle institutioner). Det samles for at drøfte disse håndhævelsesspørgsmål, udveksle oplysninger og forbedre det internationale samarbejde mellem de deltagende lande. Kommissionen har nedsat en undergruppe for »Europa« til at forbedre det europæiske samarbejde og træffe forberedelser til de globale møder.

(8) KOM(2003) 356 endelig udg.

(9) KOM(2003) 443 endelig udg.